Fl-Isla dalgħodu l-Prim Ministru u Mexxej Laburista Robert Abela qal jrid l-iktar kabinett żagħżugħ fl-istorja u bis-sehem ta' ħafna iktar nisa. Il-Prim Ministru Abela qal ukoll li minbarra l-għotja ta' €5 miljuni lill-fondazzjoni Puttinu għall-appartamenti fiċ-ċentru ta' Londra, fuq medda ta' ħmistax-il sena l-Gvern se jagħti €2.5 miljun oħra lil Puttinu biex jgħin lill-pazjenti Maltin u l-familji tagħhom. Dr Abela qal ukoll li dalwaqt se jkunu qed jitressqu l-emendi għal-liġi tad-divorzju fost tibdil ieħor li qal qed iseħħ f'diversi oqsma. F'attività politika fl-Isla, il-Prim Ministru u Mexxej Laburista Robert Abela qal li filwaqt li l-anzjani fadlilhom x'jikkontribwixxu fil-Partit Laburista, irid li jkollu l-iktar kabinett żagħżugħ fl-istorja u bis-sehem ta' ħafna iktar nisa, għax irid kabinett, bl-ikbar element ta' talent. Dr Abela qal li filwaqt li l-gvernijiet f'diversi leġiżlaturi progressivament marru lura, Gvern Laburista m'għamilx hekk. Qal li t-tibdil huwa kruċjali għat-tisħiħ tal-partit u tal-pajjiż b'Dr Abela jgħid li dan għadu l-bidu tal-bidla li l-pajjiż irid jibqa' għaddej bih. Dr Abela qal li f'nofs pandemija anki din il-ġimgħa, pajjiżna kompla jnaqqas il-qgħad għal ftit iktar minn 3,000, filwaqt li taħt amministrazzjoni Nazzjonalista meta ma kien hawn ebda kriżi, il-qgħad kien jaqbeż il-ħamest elef. Dr Abela kkritika lil dawk li qed jagħmlu ħsara lil pajjiżna fuq il-programm taċ-ċittadinanza b'invesiment, u qal li l-fondi ġġenerati minn din l-iskema qed jintużaw fost l-oħrajn għal Puttinu. Il-Prim Ministru qal li għalih kien l-ikbar sodisfazzjon l-għotja ta' 5 miljun ewro lil Puttinu biex iseħħ l-iffirmar tal-konvenju għal appartamenti fiċ-ċentru ta' Londra, għall-ġid ta' pazjenti Maltin u l-familji tagħhom. Spjega kif barra l-ħames miljun ewro, il-Gvern fuq medda ta' ħmistax -il sena, se jkun qed jagħti €2.5 miljun oħra, biex ikun ta' spalla għall-pazjenti u l-familjari li jridu jitilgħu għall-kura f'Londra. Il-Prim Ministru qal li filwaqt li taħt gvernijiet Nazzjonalisti, il-forzi dixxiplinati baqgħu bla ftehim kollettiv, dan il-Gvern wara 22 sena se jagħti ftehim kollettiv ġdid lill-ħaddiema tal-protezzjoni ċivili fejn se jibbenefikaw 250 ħaddiem, b'madwar elf ewro żieda fis-sena, u ftehim kollettiv ġdid għall-armata li se jolqot, 1,700 membru tal-armata, kif ukoll ftehim kollettiv ġdid għal dawk li jaħdmu fil-Faċilità Korrettiva ta' Kordin. Dr Abela qal li fil-Partit Nazzjonalista ma nbidel xejn, b'Kap tal-Oppożizzjoni li kien frontliner fil-kampanja kontra d-divorzju u kien hawn fejn irrefera għall-emendi fil-liġi tad-divorzju biex in-nies jingħataw it-tieni opportunità fil-ħajja. Staqsa kif jista' jkun li Dr Bernard Grech ikun favur id-drittijiet ċivili meta dan kien kontriehom fosthom fuq quddiem kontra kampanja referendarja għad-dħul tad-divorzju. Prim Ministru sellem lis-Sindku Ta' Ħal Qormi Renald Falzon, lil qal kien raġel u ħabib li miet fl-aħħar jiem. Dr.Abela appella biex dwar il-Covid kulħadd jibqa' kawt, iżda wassal messaġġ ta' kuraġġ għaliex bil-vaċċin se jkun hawn raġġ ta' tama. Qal li il-Gvern għax hu bilgħaqal, wara ftehim mal-Kummissjoni Ewropea mhux talli se jkollu ħafna iktar milli biżżejjed biex jitlaqqam il-poplu Malti u Għawdxi kollu, talli pajjiżna se jkun minn tal-ewwel li jirċiviha.